b'\n_START_ARTICLE_\nJulio Mar\xc3\xada Sanguinetti Coirolo\n_START_SECTION_\nBiografia\n_START_PARAGRAPH_\nVa n\xc3\xa9ixer el 6 de gener de 1936 a la ciutat de Montevideo, capital de l\'Uruguai, en una fam\xc3\xadlia d\'arrels italians. Va estudiar dret a la Universitat de la Rep\xc3\xbablica, iniciant una breu carrera d\'advocat a Montevideo.\n_START_SECTION_\nActivitat pol\xc3\xadtica\n_START_PARAGRAPH_\nAbans del Cop d\'estat del 27 de juny de 1973 _NEWLINE_L\'any 1963 aconsegu\xc3\xad ser representant pel Partit Colorado a la Cambra de Representants de l\'Uruguai, ocupant el seu seient durant tres legislatures. Posteriorment fou nomenat Ministre d\'Ind\xc3\xbastria i Comer\xc3\xa7 (1969-1971) i d\'Educaci\xc3\xb3 (1972) sota la presid\xc3\xa8ncia de Jorge Pacheco Areco. Com a Ministre d\'Educaci\xc3\xb3 propici\xc3\xa0 l\'any 1972 la Llei General d\'Educaci\xc3\xb3 N. 14.101 que va introduir canvis substantius a la situaci\xc3\xb3 dels ens aut\xc3\xb2noms de l\'Ensenyament de cada nivell (Prim\xc3\xa0ria, Secund\xc3\xa0ria i Industrial) per a concentrar-los en el Consell Nacional d\'Educaci\xc3\xb3 dependent del Poder Executiu. Aquesta Llei va donar la potestat a aquest consell de controlar i penar les activitats dels estudiants, pares, professors i funcionaris. _NEWLINE_El 1983 va ser escollit Secretari General del Partit Colorado i, conseq\xc3\xbcentment, escollit candidat a la presid\xc3\xa8ncia. Va ser protagonista principal del Pacte del Club Naval amb els militars per a la sortida democr\xc3\xa0tica, al costat dels principals partits pol\xc3\xadtics de l\'oposici\xc3\xb3, Front Ampli i la Uni\xc3\xb3 C\xc3\xadvica, amb l\'exclusi\xc3\xb3 volunt\xc3\xa0ria del Partit Nacional.\n_START_SECTION_\nPrimera presid\xc3\xa8ncia\n_START_PARAGRAPH_\nEl seu primer mandat com a President de l\'Uruguai fou entre l\'1 de mar\xc3\xa7 de 1985 i l\'1 de mar\xc3\xa7 de 1990, havent estat el primer president democr\xc3\xa0ticament electe despr\xc3\xa9s de dotze anys de dictadura militar. _NEWLINE_Durant el seu primer per\xc3\xadode a la presid\xc3\xa8ncia va promoure una llei d\'amnistia general per a presos comuns i presos pol\xc3\xadtics que haguessin participat o no en la subversi\xc3\xb3 (vegeu (Dictadura militar de l\'Uruguai (1973-1985)), aix\xc3\xad com la votaci\xc3\xb3 de la "Llei de Caducitat de la Pretensi\xc3\xb3 Punitiva d\'Estat", coneguda com a "Llei de Caducitat", una llei d\'amnistia per a funcionaris estatals acusats de violacions dels drets humans. La seva primera presid\xc3\xa8ncia \xc3\xa9s vista com un govern de transici\xc3\xb3 que va prioritzar la pau interna i la tornada a l\'ordre republic\xc3\xa0.\n_START_SECTION_\nSegona presid\xc3\xa8ncia\n_START_PARAGRAPH_\nSense poder-se presentar a una reelecci\xc3\xb3 l\'any 1990, hagu\xc3\xa9 d\'esperar-se fins al 1995 per tornar-se a presentar. El seu segon mandat inici\xc3\xa0 l\'1 de mar\xc3\xa7 de 1995 i finalitz\xc3\xa0 l\'1 de mar\xc3\xa7 de l\'any 2000, sent succe\xc3\xaft per Jorge Batlle Ib\xc3\xa1\xc3\xb1ez. Si b\xc3\xa9 es van realitzar reformes liberals en l\'economia i es va expandir l\'abast de l\'ensenyament als preescolars, la inestabilitat de la regi\xc3\xb3 i en particular els efectes de la devaluaci\xc3\xb3 de la moneda brasilera van dur a l\'Uruguai a una recessi\xc3\xb3 en l\'\xc3\xbaltim any del seu mandat.\n_START_SECTION_\nRetir pol\xc3\xadtic\n_START_PARAGRAPH_\nL\'any 2000 fou guardonat amb el Premi Internacional Sim\xc3\xb3n Bol\xc3\xadvar, al costat del mexic\xc3\xa0 Samuel Ruiz Garc\xc3\xada, concedit per la UNESCO i el govern de Vene\xc3\xa7uela. El 2004 va ser escollit senador per la Llista 2000, una plataforma dins del Partit Colorado, al mateix temps que el seu partit obtenia la votaci\xc3\xb3 m\xc3\xa9s baixa des de la seva creaci\xc3\xb3. Actualment \xc3\xa9s un dels l\xc3\xadders de l\'oposici\xc3\xb3 a l\'administraci\xc3\xb3 del president Tabar\xc3\xa9 V\xc3\xa1zquez. \xc3\x89s permanent figura de consulta i assisteix a f\xc3\xb2rums i confer\xc3\xa8ncies de car\xc3\xa0cter pol\xc3\xadtic i hist\xc3\xb2ric.'